Робототехникэм куэд дехьэх
Иджыблагъэ КъБКъУ-м щекIуэкIащ мехатроникэмрэ работотехникэмкIэ Олимпиадэ. Абы хэтащ зи ныбжьыр илъэси 7-м щегъэжьауэ 17-м нэс еджакIуэ 50.
ЕджапIэ нэхъыщхьэм мехатроникэмрэ работотехникэмкIэ и кафедрэм и унафэщI Сен Хьэмыщэ зэрыжиIэмкIэ, мы Iуэхур къыщIызэрагъэпэщар инженер IэщIагъэм еджакIуэ цIыкIухэр дегъэхьэхын папщIэщ.
КъБКъУ-м егъэджэныгъэ IуэхухэмкIэ и проректор Лесев Вадим зэIущIэр къыщызэIуихым къыхигъэщащ мыпхуэдэ Iуэхухэм хэтхэм я бжыгъэм илъэс къэс къызэрыхэхъуэр, дэтхэнэми абы егугъуу зэрызыхуигъэхьэзырыр икIи сабийхэм я зэфIэкIхэр нэсу ягъэлъагъуэу текIуэныгъэ зыIэрагъэхьэну ехъуэхъуащ.
Зэпеуэм унэтIыныгъитI иIэт: «Роботхэр программэкIэ зегъэкIуэн», «Мастер» жиIэу. Япэр щрагъэкIуэкIар КъБКъУ-м LegoMindsStrorms EV3 роботхэм щелэжь платформэрщ. Зэхьэзэхуэм хэтхэм мыбдеж щагъэлъэгъуэн хуейщ роботхэр зэрызэрагъэкIуэфыр, абыхэм макъ ирагъэщIын, ягъэпсэлъэн, зы лэжьыгъэ гуэр ирагъэщIэн папщIэ къагупсыса программэхэр.
«Мастер» унэтIыныгъэм хэт гупхэм нэхъ пасэу ягъэхьэзыра VEX, LEGO, ТETRIX роботхэм я зэфIэкIхэр ягъэлъэгъуэн хуейт. Зэпеуэм хэтхэр апхуэдэу тепсэлъыхьащ я къэхутэныгъэхэм зэрелэжьа щIыкIэхэм, ахэр ди гъащIэм къыхыхьэмэ сэбэпынагъыу къахьынур зыхуэдизым.
КъэпщытакIуэхэр нэхъ зыкIэлъыплъыр еджакIуэ-хэм я IэдакъэщIэкIхэр ди зэманым къызэрезэгъырщ, щIэщыгъуагъыу хэлъырщ, псори зэкIэлъыкIуэу зэрызэгъэпэщарщ. Сабийхэм ядолажьэ мы унэтIыныгъэм фIыуэ хэзыщIыкI IэщIагъэлIхэр. Абыхэм зэрыжаIэмкIэ, ныбжьыщIэ куэд мы Iуэхум дехьэх.
Зэхьэзэхуэм кърикIуахэр мыгувэу наIуэ къащIынущ.
ХЬЭРЭДУРЭ Аллэ.
